b'\n_START_ARTICLE_\nDirma\n_START_SECTION_\nMaantiede ja luonto\n_START_PARAGRAPH_\nDirman kunnan pinta-ala on 699,4 neli\xc3\xb6kilometri\xc3\xa4. Se rajoittuu etel\xc3\xa4ss\xc3\xa4 Youwaroun piirin D\xc3\xa9boyen, l\xc3\xa4nness\xc3\xa4 Youwaroun, pohjoisessa Dongon, id\xc3\xa4ss\xc3\xa4 N\xe2\x80\x99Dodjigun ja kaakossa Moptin piirin Korombanan kuntiin. Alue on kumpuilevaa tasankoa, jolla kohoaa hiekkadyynej\xc3\xa4. Sen l\xc3\xa4pi virtaavat Nigerin sivuhaarat Bara Issa ja Ambiri, jotka muodostavat tulva-aikaan 13 j\xc3\xa4rve\xc3\xa4._NEWLINE_Seutu kuuluu kuivuudesta k\xc3\xa4rsiv\xc3\xa4\xc3\xa4n Sahelin vy\xc3\xb6hykkeeseen. Kasvillisuus on pensas- ja hein\xc3\xa4aroa. Kunnassa sijaitsee Euguemin mets\xc3\xa4nsuojelualue.\n_START_SECTION_\nAsutus\n_START_PARAGRAPH_\nKunta on muodostettu vuonna 1996, jolloin entinen Ambirin arrondissementti jaettiin Dirman ja Dongon kunniksi. Kyli\xc3\xa4 on 23. Yli tuhannen asukkaan keskuksia ovat Ambirin kyl\xc3\xa4ryhm\xc3\xa4 ja Bara Issan varrella sijaitseva Modioko. Asukkaista 40\xc2\xa0% on fulbeja. Lis\xc3\xa4ksi on songhaita, bozoja, rimaibeja, markoja ja bambaroita. Vallitseva uskonto on islam.\n_START_SECTION_\nLiikenne, elinkeinot ja palvelut\n_START_PARAGRAPH_\nT\xc3\xa4rkeimm\xc3\xa4n liikennev\xc3\xa4yl\xc3\xa4n muodostavat vesitiet. Vesiliikennett\xc3\xa4 haittaa jokien liettyminen ja kaluston puute. Kuivana aikana kuntaan on my\xc3\xb6s maantieyhteys._NEWLINE_Paikallisia elinkeinoja ovat maanviljely, karjanhoito, kalastus, k\xc3\xa4sity\xc3\xb6ammatit ja kaupank\xc3\xa4ynti. T\xc3\xa4rkeimm\xc3\xa4t viljelykasvit ovat hirssi, riisi, durra ja maap\xc3\xa4hkin\xc3\xa4. Hirssi\xc3\xa4 viljell\xc3\xa4\xc3\xa4n hiekkadyyneill\xc3\xa4 (45\xc2\xa0% pinta-alasta) ja riisi\xc3\xa4 tulvatasangolla sek\xc3\xa4 pienill\xc3\xa4 keinokastelluilla pelloilla. Kotiel\xc3\xa4imi\xc3\xa4 ovat naudat, lampaat, vuohet, aasit, hevoset ja siipikarja. Transhumanssiin perustuvaa karjanhoitoa (85\xc2\xa0% karjasta) harjoittavat varsinkin fulbet ja rimaibet. K\xc3\xa4sity\xc3\xb6l\xc3\xa4iset kuuluvat erityisiin kastiryhmiin. Bozot ja somonot ovat ammattikalastajia, jotka viev\xc3\xa4t saaliinsa myyt\xc3\xa4v\xc3\xa4ksi Moptiin. Ambirissa ja Modiokossa on viikoittaiset torip\xc3\xa4iv\xc3\xa4t. Kaupank\xc3\xa4ynti suuntautuu my\xc3\xb6s Sahin, Attaran ja Youwaroun markkinoille._NEWLINE_Palveluihin kuuluu nelj\xc3\xa4 alakoulua ja Ambiri Haben terveyskeskus. Yleisimpi\xc3\xa4 terveysongelmia ovat ripulitaudit, malaria, hengitystieinfektiot ja aliravitsemus. Vesihuoltoa vaikeuttaa kunnan sijainti tulva-alueella.'